**Tisztelt Színidirektor Úr!**

**Szeretném figyelmébe ajánlani régi-új művem, melynek címe: Csongor és Tünde. Ne vezesse félre ez a cím: nem pusztán szerelmi tragédiát ajánlok, drámám hősei nem rokonai se Rómeónak és Júliának, se Trisztánnak és Izoldának. Mégis minden kor ifjúságát magával ragadhatja mesés történetem, hisz a fiatalok legfőbb vágyáról szól: a boldogság megtalálásáról. S ha valami fontos lehet egy elszemélytelenedő, elgépiesedő világban, az nem más, mint a lélekhez, a legtisztább érzelmekhez való visszatalálás.**

**Mi lehet a haszna egy színműnek? A haszon jelentése egyre inkább holmi kalmárszellem szerinti materiális önmegvalósítás lett a modern ember számára. A színház mást kínál: közösségi élményt, ünnepet és együtt lélegzést. S mindezeken felül az én művem láttán talán elgondolkozhatnak az emberek az örök kérdésről:**

***„****Mi az, mi embert boldoggá tehetne?  
Kincs? hír? gyönyör? Legyen bár mint özön,  
A telhetetlen elmerülhet benne,  
S nem fogja tudni, hogy van szívöröm.”*

Találjuk meg a „szívörömöt”, ezt üzenem művemmel mindenkinek, különösen az ifjaknak. S ne az álboldogsághoz, végső soron a boldogtalansághoz vezető pénzben, hatalomban vagy öncélú tudásban – művemben a Kalmár, a Fejedelem és a Tudós tanácsai mit sem érnek a boldogság megtalálásához vezető úton.

De vezet-e út a boldogsághoz? Én látok egy utat, az egyetlent. Csongorom látszólag értelmetlenül rohan Tündéje, az „elérhetetlen vágy” után, az ő rohanása azonban mégis más, mint a modern világ esztelen és érzéketlen hajszája álértékek után. Útja végén hősömnek kertjébe kell visszatérnie. Mit jelent ez? Azt, hogy nem létezik Tündérhon önmagunkon kívül. Lelkünk válhat termő aranyalmafává, ha fel tudjuk ismerni a szerelem üdvözítő erejét, ha meg tudunk érte küzdeni a gonosszal, ha végigjárjuk érte az utat, s ha megértjük, hogy a mennyet az égben, az ideákban kell keresni, hogy végül a földön, halandó létünkben találjuk meg.

Bocsássa meg elragadtatott szavaimat. Tudom, alkotásom nem lehet kedvence a könnyű nézőcsalogatást választó színigazgatóknak. Én azonban bízom Önben, hogy az igazi művészi értéket keresi, s azt felismeri és át is tudja adni közönségének. Mindenekelőtt remek játéklehetőséget kínál művem a színészek számára: Csongort játszhatja társulatának hősszerelmese, Tünde hagyományosan naiva-szerep; izgalmassá teszi kettősüket komikus tükörképük, Balga és Ilma. Mirígy lehet a darab központi alakja: a gonosz boszorkány szerepét nagy színésznőnek adnám, igazi lehetőségként tehetsége megmutatására. A fiatal színészek játékosan, sok mozgással formálhatják meg az ördögfiakat, a három vándor nagymonológjaiban shakespeare-i mélységeket lehet érzékeltetni.

Én persze költő vagyok, nem rendező – megálmodtam egy darabot, melyet azonban nem könyvdrámának, hanem nagyon is színpadi műnek szántam. Úgy érzem, a színpadra állítás komoly kihívást jelent minden kor rendezőjének. Olyan kihívást, amit csak az igazán nagy rendezők fogadhatnak el. Az én látomásomban Csongor és Tünde története leginkább a középkori misztériumdrámákkal rokon; Árgírus meséjében is a világszintek találkozása ragadott meg leginkább, ezért a színpadképben, a látványban mindenképp szerencsésnek tartanám érzékeltetni Csongor, az Ember útjának mesés-misztikus voltát – vetítés, fények, színek és sötétség, forgószínpad jelezheti a helyszínek váltakozását (hajnal, dél, éjfél). Az aranyalmafa ragyogjon a záró képben, ragyogja be a „rideg és szomorú” éjt! Csongor és Tünde idealizmusa kortalan – alakjukat erőltetettnek tartanám bármely korhoz idomítani, Csongor maradjon ifjú királyfi, Tünde légies tündérleány. Ami a kor sajátja, az a földi léthez kötődő alakokban, Balgában, Ilmában, Ledérben tükröződjön vissza - Ledér lehet példának okáért modern csitri, erős sminkkel, testékszerrel, bőrére indián módra festett jelekkel, Balga és Ilma megjelenhet modern ifjú párként, amerikai tehenészek vászonruhájában, hordozható távbeszélőn keresve egymást, vagy épp híreket a nagyvilágból. Problémásnak tartanám viszont a három vándor alakjának korhoz kötését – a Kalmárt még el tudom képzelni öltönyös tőzsdecápának, a Tudós is megjelenhet modern öltözetben, a Fejedelemnek azonban bármilyen aktuális megjelenítése valamilyen politikai jelentést kölcsönözne alakjának, amit semmiképp sem tartanék szerencsésnek.

Rajzanak elmémben az ötletek – Csongor idealizmusa mit sem ér Balga buta józansága nélkül, ahogy a légies Tünde sem tud kapcsolatba kerülni szerelmével Ilma segítsége nélkül. A Férfi Csongor és Balga egyszerre, ahogy a Nő is légies eszmény és átölelhető valóság egyben. Mi lenne hát, ha néha cserélődnének a szerepek, s így Csongor egyszer-egyszer Balgaként, Tünde pedig Ilmaként szólalna meg?

Kérem, Színidirektor Úr, fogadja megértően lelkes szavaimat és ötleteimet. Higgye el, nem vagyok öntelt. Tudom, hogy remekművet kínálok Önnek. Remélem, levelem meggyőzte, s vállalkozik arra, hogy színpadra vigye alkotásomat.

Őszinte tisztelettel:

Vörösmarty Mihály